RESOLUCIÓN do 29 de outubro de 2008 pola que se anuncia a convocatoria pública para a incorporación de asociacións de voluntariado ao Programa galego de acompañamento a vítimas de violencia de xénero.
SERVIZO GALEGO DE PROMOCIÓN DA IGUALDADE DO HOME E DA MULLER — III. OUTRAS DISPOSICIÓNS — 10/11/2008

A Lei orgánica 1/2004, do 28 de decembro, de medidas de protección integral contra a violencia de xénero recoñece no seu artigo 19 o dereito á asistencia social integral das mulleres vítimas de violencia de xénero. O Plan nacional de sensibilización e prevención da violencia de xénero, aprobado polo Consello de Ministros o 15 de decembro de 2006, contén medidas nunha serie de eixes prioritarios, entre os que se atopa o de servizos sociais, que incorpora a promoción de proxectos autonómicos e locais innovadores que garantan o dereito á asistencia social integral de mulleres vítimas de violencia de xénero.
No ano 2008, o Servizo Galego de Promoción da Igualdade do Home e da Muller (SGI), organismo autónomo de carácter administrativo, adscrito á Secretaría Xeral de Igualdade da Vicepresidencia da Igualdade e do Benestar, está a desenvolver novas actuacións deseñadas para a continuidade e ampliación do Programa galego de voluntariado de acompañamento de vítimas de violencia de xénero, iniciado no ano 2007.
Este proxecto foi presentado polo Servizo Galego de Igualdade á convocatoria de proxectos innovadores dirixidos a garantir o dereito das mulleres vítimas de violencia á asistencia social integral establecido no artigo 19 da Lei orgánica 1/2004, do 28 de decembro, de medidas de protección integral contra a violencia de xénero, e aprobado polo Ministerio de Igualdade e publicado pola Orde IGD/1785/2008, do 18 de xuño (BOE nº 150, do 21 de xuño).
Dentro das liñas básicas que definen o proxecto está o desenvolvemento de accións de sensibilización para fomentar a participación activa de toda a sociedade en xeral na loita contra a violencia de xénero. Porén, unha das primeiras medidas que se establece é a captación de asociacións de voluntariado que ata agora non estaban incorporadas nin vinculadas directamente a este obxectivo.
Estas entidades incorporaranse como participantes no programa e anotaranse aquelas que non estivesen no Rexistro de Entidades de Acción Voluntaria, dependente da Dirección Xeral de Xuventude e Solidariedade, e quedarán integradas na Rede galega de voluntariado de acompañamento de vítimas de violencia. A adhesión ao programa supón o nomeamento de 10 persoas (como máximo) que recibirán formación en xénero e atención a mulleres vítimas de violencia e en novas tecnoloxías. No exercicio 2008 está previsto impartir cursos de formación sobre xénero e atención a mulleres vítimas de malos tratos e sobre manexo de novas tecnoloxías. O Servizo Galego de Igualdade porá á disposición das entidades participantes equipamentos informáticos para a axuda ao desenvolvemento das accións de voluntariado dentro deste programa.
Esta actuación para a integración no programa defínese no ámbito territorial das localidades con máis de 30.000 habitantes, co obxectivo de incorporar ao redor de 100 persoas integradas en 10 asociacións.
Por todo iso, en uso das facultades que teño conferidas, resolvo anunciar a convocatoria pública para a selección de asociacións de conformidade coas seguintes
Bases:
Primeira.-Obxecto.
Esta convocatoria ten por obxecto seleccionar 10 asociacións de voluntariado para participar no Programa galego de acompañamento a vítimas de violencia de xénero.
Esta integración supón a designación de 10 persoas voluntarias por asociación, que quedarán á súa vez incorporadas no programa e para o que recibirán, no último trimestre de 2008, formación específica en xénero e atención a mulleres vítimas de violencia e de manexo de novas tecnoloxías, segundo a súa petición formativa e o resultado da convocatoria pública.
As entidades recibirán equipamento informático básico para o desenvolvemento das accións voluntarias do programa.
Segunda.-Participantes.
1. Poderán presentar a solicitude para a incorporación ao programa as asociacións localizadas no ámbito territorial das localidades con máis de 30.000 habitantes.
2. É requisito estar inscritas no Rexistro de Entidades de Acción Voluntaria da Dirección Xeral de Xuventude e Solidariedade da Secretaría Xeral do Benestar.
Terceira.-Solicitudes.
1. As entidades interesadas presentarán a súa solicitude no rexistro do Servizo Galego de Promoción da Igualdade do Home e da Muller, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificado pola Lei 4/1999, do 13 de xaneiro, xunto coa documentación que se relaciona:
a) Copia do DNI da persoa representante e documentación acreditativa da representatividade suficiente para actuar en nome da entidade, o CIF da entidade e o número de inscrición no Rexistro de Entidades de Acción Voluntaria.
b) Memoria de actuacións da entidade, na cal se detallarán os obxectivos da entidade previstos nas súas normas básicas, os medios materiais e humanos con que conta a entidade para o desenvolvemento das súas actuacións, as actividades concretas que desenvolve, a poboación destinataria, as áreas sociais en que incide a súa actuación voluntaria, número de persoas asociadas, ámbito de actuación, experiencias salientables, etc.
c) Relación das persoas nomeadas pola entidade para a súa incorporación ao programa por orde de preferencia para a formación.
d) Necesidades formativas: en xénero e atención a vítimas de violencia; no manexo de novas tecnoloxías; ou en ambas as dúas.
2. Na páxina web oficial do programa, www.rodela.eu, así como na web oficial do organismo,
http://sgi.xunta.es
, manterase información actualizada sobre a posta en marcha do programa e do proceso de selección, e tamén se publicarán modelos orientativos para lles facilitar ás entidades interesadas a presentación de solicitudes. Na dita páxina establecerase un enlace coa web da Dirección Xeral de Xuventude e Solidariedade http://www.voluntariadogalego.org
Cuarta.-Causas de inadmisión.
Non se admitirán as entidades que non estean rexistradas na data de finalización de presentación de solicitudes.
Quinta.-Prazo.
1. O prazo de presentación de solicitudes é de dez (10) días hábiles desde o día seguinte á publicación desta convocatoria no Diario Oficial de Galicia.
2. No suposto de que a solicitude non cumpra os requisitos sinalados na convocatoria ou a documentación achegada conteña erros ou sexa insuficiente, as interesadas serán requiridas para que, no prazo de dez días, acheguen os documentos preceptivos ou emenden os erros detectados, con indicación de que, se así non o fixesen, se terán por desistidas da súa petición, de conformidade co previsto no artigo 71 da Lei de réxime xurídico das administracións públicas e do procedemento administrativo común.
Sexta.-Selección de participantes e prazo de resolución.
1. A selección de entidades participantes realizarase por comparación das solicitudes correctamente presentadas establecendo unha prelación entre elas segundo os criterios establecidos na base sétima e seleccionaranse as que maior valoración obteñan tendo como prioridade incorporar ao programa dúas entidades por localidade, sempre que sexa posible de acordo coas solicitudes recibidas.
2. Para a avaliación de solicitudes constituirase unha comisión de selección formada pola secretaria do organismo, que a presidirá, e por dous vogais designados pola directora xeral do SGI, un deles actuará como secretario/a. Se, por calquera causa, no momento en que a comisión de valoración teña que examinar as solicitudes algún dos seus compoñentes non puidese asistir, será substituído pola persoa que para o efecto designe a directora xeral. Para o estudo das solicitudes a comisión poderá solicitar asesoramento de persoas expertas.
3. A comisión presentaralle o resultado da avaliación, que conterá a relación de solicitantes, á directora xeral para a súa aprobación, de ser o caso.
A resolución dos expedientes deberase producir no prazo de tres meses contados a partir do día seguinte ao da publicación desta resolución no Diario Oficial de Galicia. Transcorrido o dito prazo sen que se ditase resolución expresa, esta entenderase desestimada.
Sétima.-Criterios de valoración.
As solicitudes avaliaranse de acordo co seguinte baremo tendo en conta a prioridade definida na base sexta:
1. Asociacións veciñais: 10 puntos.
2. Asociacións de mulleres: 10 puntos.
3. Entidades con número de persoas asociadas en Galicia superior a 300: 10 puntos.
4. Entidades con número de persoas asociadas en Galicia superior a 150 e inferior a 300: 8 puntos.
5. Entidades con número de persoas asociadas en Galicia inferior a 150: 5 puntos.
Oitava.-Publicación da relación de seleccionadas.
A relación provisional de seleccionadas, unha vez aprobada a proposta da comisión pola directora xeral do Servizo Galego de Promoción da Igualdade do Home e da Muller, publicarase no taboleiro de anuncios do organismo, nos das delegacións provinciais da Vicepresidencia da Igualdade e do Benestar e na páxina web oficial (
http://sgi.xunta.es
), resolución contra a que se poderán formular alegacións no prazo de dez días naturais. Nos dez días seguintes ao transcurso do prazo anterior publicarase a relación definitiva de entidades seleccionadas.
A resolución definitiva pon fin á vía administrativa e contra ela poderá interpoñerse, potestativamente, recurso de reposición ante a directora xeral do Servizo Galego de Promoción da Igualdade do Home e da Muller no prazo dun mes desde a súa publicación, de acordo co disposto no artigo 117 da Lei de réxime xurídico das administracións públicas e do procedemento administrativo común, ou directamente, recurso contencioso-administrativo ante o Xulgado do Contencioso-Administrativo de Santiago de Compostela, no prazo de dous meses contados desde o día seguinte ao da súa publicación, de conformidade co establecido nos artigos 8 e 14 da Lei 29/1998, reguladora da xurisdición contencioso-administrativa.
Santiago de Compostela, 29 de outubro de 2008.
Ana Luísa Bouza Santiago
Directora xeral do Servizo Galego de Promoción da Igualdade do Home e da Muller